b'\n_START_ARTICLE_\nK. Grude A/S herrekonfeksjonsfabrikk\n_START_PARAGRAPH_\nK. Grude A/S herrekonfeksjonsfabrikk var en de f\xc3\xb8rste moderne konfeksjonsfabrikkene i Norge, og den f\xc3\xb8rste i Stavanger. Firmaet ble grunnlagt 14. oktober 1882 av Kristoffer Grude (1857-1933), i 1920 gikk det over til \xc3\xa5 v\xc3\xa6re et aksjeselskap. Kristoffer Grudes s\xc3\xb8nn, Karl Nicolai Grude (1892-1942), gikk inn i driften i 1907, i 1923 overtok han aksjemajoriteten og ledelsen av firmaet, f\xc3\xb8rst som disponent, senere som direkt\xc3\xb8r. En annen s\xc3\xb8nn, Kristoffer Grude (1896-1979), utdannet seg til skredder i USA. Han var ekspedit\xc3\xb8r for K. Grude A/S 1918-1923, bestyrer for filialen fra 1924-1927 og medaksjon\xc3\xa6r fra 1927-1933, opprettet deretter sitt eget magasin i Stavanger. Den 5. mai 1975 ble firmaet lagt ned._NEWLINE_Den f\xc3\xb8rste forretningen ble \xc3\xa5pnet i oktober 1882 i \xc3\x98sterv\xc3\xa5g 4, senere overflyttet til Skagen 21. Skagen 21 fikk tilbygget to murg\xc3\xa5rder, og i disse tre sammenkoblede fire-etasjes bygningene, tilsammen ca 1400 m\xc2\xb2, hadde firmaet fabrikken og hovedutsalget. Fabrikken ble etter noen \xc3\xa5r flyttet til Tanke Svilandsgate 27.\n_START_SECTION_\nProduksjon\n_START_PARAGRAPH_\nProduksjonen utgjorde 25\xc2\xa0000 plagg pr \xc3\xa5r, gjennomsnittlig \xc3\xa9n dress eller frakk hver tiende minutt. Rundt 160 menn og kvinner var beskjeftiget, om lag 120 maskiner var i bruk. Produktene ble omsatt over hele landet med egne utsalg, filialer, eneforhandlere og gjennom postordre. Kl\xc3\xa6rne ble omtalt som finere herrekl\xc3\xa6r og firmaet hadde som motto: Grudes Merket der gir fuld garanti. Fabrikken benyttet et m\xc3\xb8nsterbeskyttet m\xc3\xa5lsystem og med plaggene fulgte en skriftlig garanti for god holdbarhet og perfekt passform. K. Grude A/S herrekonfeksjonsfabrikk ble tilkjent gullmedalje for sin gode kvalitet.'